ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-2349/96 υποβολή: Bernd Lange (PSE) προς την Επιτροπή (8 Αυγούστου 1996)

Θέμα: Εφαρμογή κοινοτικών οδηγιών που αφορούν την προστασία του περιβάλλοντος

Στην Ομοσπονδιακή Δημοκρατία της Γερμανίας προβάλλεται συχνά ο ισχυρισμός -κυρίως από οικονομικές οργανώσεις και γεωργικούς συνδέσμους- ότι η γερμανική οικονομία αντιμετωπίζει μειονεκτήματα στον ανταγωνισμό διότι στην Ομοσπονδιακή Δημοκρατία της Γερμανίας οι κοινοτικές οδηγίες που αφορούν την προστασία του περιβάλλοντος εφαρμόζονται ιδιαίτερα ενωρίς και πλήρως.

1. Ποιά είναι η άποψη της Επιτροπής σχετικά με την εφαρμογή του κοινοτικού δικαίου στον τομέα της προστασίας του περιβάλλοντος στην Ομοσπονδιακή Δημοκρατία της Γερμανίας σε σύγκριση με τα άλλα κράτη μέλη;

2. Πώς κρίνει η Επιτροπή τις στρεβλώσεις που προκαλούνται στον ανταγωνισμό από το γεγονός ότι κοινοτικές οδηγίες στον τομέα της προστασίας του περιβάλλοντος εφαρμόζονται σε κάποιο κράτος μέλος πολύ ενωρίτερα από ότι σε άλλα κράτη μέλη;

3. Έχει διαπιστώσει η Επιτροπή μειονεκτήματα στον ανταγωνισμό για τη γερμανική οικονομία, οφειλόμενα στο γεγονός ότι σε άλλα κράτη μέλη κοινοιτκές οδηγίες σχετικά με την προστασία του περιβάλλοντος εφαρμόζονται αργόγερα;

4. Μπορεί η Επιτροπή να παρουσιάσει με συγκεκριμένα αριθμητικά στοιχεία αυτά τα μειονεκτήματα;

Απάντηση της κας Bjerregaard εξ ονόματος της Επιτροπής (20 Σεπτεμβρίου 1996)

1. Η εφαρμογή του κοινοτικού δικαίου στα κράτη μέλη αποτελεί το αντικείμενο της ετήσιας έκθεσης για τον έλεγχο της εφαρμογής του κοινοτικού δικαίου. Σύμφωνα με την τελευταία έκθεση ((COM(96) 600 τελικό. )), αντιθέτως προς τον ισχυρισμό του Αξιοτίμου Μέλους, η Γερμανία δεν προπορεύεται στην άμεση εφαρμογή της κοινοτικής περιβαλλοντικής νομοθεσίας.

2. Δεν μπορεί να αποκλεισθεί ότι σε ειδικές περιστάσεις ένα κράτος μέλος είναι δυνατόν να έχει ανταγωνιστικό πλεονέκτημα εάν δεν εφαρμόσει εγκαίρως μια οδηγία σχετική με το περιβάλλον. Ως εκ τούτου, η Επιτροπή, ως θεματοφύλακας της συνθήκης, πρέπει να εξασφαλίσει ότι η κοινοτική νομοθεσία εφαρμόζεται από τα κράτη μέλη. Σε περίπτωση που ένα κράτος μέλος δεν εκπληρώσει την υποχρέωσή του να εφαρμόσει το κοινοτικό δίκαιο εγκαίρως, η Επιτροπή δύναται να παραπέμψει το θέμα ενώπιον του Ευρωπαϊκού Δικαστηρίου, το οποίο είναι σε θέση να επιβεβαιώσει μια παράβαση.

Ωστόσο, πρέπει να τονισθεί, στο πλαίσιο αυτό, ότι οι διαφορές στην εφαρμογή οφείλονται συχνά στο γεγονός ότι οι οδηγίες που σχετίζονται με την προστασία του περιβάλλοντος καθορίζουν ελάχιστα πρότυπα. Τα κράτη μέλη τότε έχουν το δικαίωμα επιλογής να υπερβούν αυτό το επίπεδο προστασίας. Εφόσον οι οδηγίες βασίζονται στο άρθρο 130 Σ της συνθήκης ΕΚ (περιβάλλον), τα κράτη μέλη δύνανται να εφαρμόσουν το άρθρο 130 Τ, το οποίο επιτρέπει στα κράτη μέλη, υπό ειδικές προϋποθέσεις, να θεσπίζουν αυστηρότερα μέτρα. Τα μέτρα αυτά μπορεί επίσης να έχουν αντίκτυπο στον ανταγωνισμό.

3. και 4. Η Επιτροπή δεν διαθέτει συναφείς πληροφορίες επί του θέματος. Περαιτέρω, ενόψει των ανωτέρω, η Επιτροπή δεν συνάγει ότι η γερμανική βιομηχανία ευρίσκεται σε ειδική μειονεκτική θέση λόγω της καθυστερημένης εφαρμογής των περιβαλλοντικών οδηγιών από άλλα κράτη μέλη.
ΓΡΑΠΤΗ ΕΡΩΤΗΣΗ E-2384/96 υποβολή: Ian White (PSE) προς την Επιτροπή (6 Σεπτεμβρίου 1996)

Θέμα: Κόκαλα αντί για κρέας

Απαντώντας στην Ερώτηση αριθ. Ε-0751/96 ((EE C 217, 26.7.1996, 105. )), η Επιτροπή συνέστησε να «αρχίσουν σύντομα περαιτέρω συνομιλίες με τους εμπειρογνώμονες των κρατών μελών σχετικά με την επισήμανση των τροφίμων».

Θα ήταν δυνατό να ενημερώσει η Επιτροπή κατά πόσο τέτοιες συνομιλίες έχουν ήδη πραγματοποιηθεί και, στην περίπτωση αυτή, να απαντήσει λεπτομερώς σε ό,τι αφορά τα σχέδια για την προστασία του καταναλωτή μέσω της ενδεικνυόμενης επισήμανσης;

Απάντηση του κ. Bangemann εξ ονόματος της Επιτροπής (25 Σεπτεμβρίου 1996)

Οι διαβουλεύσεις που διεξήχθησαν με τα κράτη μέλη στις 26 Ιουνίου 1996 στο πλαίσιο της μόνιμης επιτροπής τροφίμων οδήγησαν στην απόφαση ότι, σύμφωνα με το άρθρο 6 παράγραφος 5 σημείο β της οδηγίας 79/112/ΕΟΚ ((ΕΕ αριθ. L 33 της 8.2.1979, όπως τροποποιήθηκε από την οδηγία 93/12/ΕΚ ΕΕ αριθ. L 291 της 25.11.1993. )) σχετικά με την επισήμανση και την παρουσίαση των τροφίμων, το μηχανικώς ανακτώμενο κρέας (MRM) πρέπει να δηλώνεται ως τέτοιο στον κατάλογο των συστατικών.

Αυτή η απόφαση παρουσιάζεται με τη μορφή δήλωσης στο παράρτημα που συνοδεύει τα πρακτικά της συνεδρίασης και θα διαβιβαστεί για ενημέρωση στους ενδιαφερόμενους κοινωνικοοικονομικούς φορείς.
ΓΡΑΠΤΗ ΕΡΩΤΗΣΗ E-1810/96 υποβολή: Νικήτας Κακλαμάνης (UPE) προς την Επιτροπή (5 Iουλίου 1996)

Θέμα: Ανθρώπινα δικαιώματα στην Τουρκία

Σύμφωνα με πολλές συντείνουσες πληροφορίες η κατάσταση των ανθρωπίνων δικαιωμάτων στην Τουρκία παρουσιάζει χειροτέρευση από την 1η Ιανουαρίου 1996, ημερομηνία θέσης, σε ισχύ της τελωνειακής ένωσης με την Ευρωπαϊκή Ένωση.

Θεωρεί η Επιτροπή ότι η κατάσταση των ανθρωπίνων δικαιωμάτων στην Τουρκία παρουσιάζει βελτίωση, χειροτέρευση ή ότι παραμένει σταθερή;

Απάντηση του κ. Van den Broek εξ ονόματος της Επιτροπής (6 Σεπτεμβρίου 1996)

Όπως ήδη γνωρίζει το Αξιότιμο Μέλος του Κοινοβουλίου, η Τουρκία διέρχεται σοβαρή πολιτική κρίση από τις εκλογές του Δεκεμβρίου του 1995 και εντεύθεν.

Τον περασμένο Μάρτιο, κατά την ομιλία που εξεφώνησε με την ευκαιρία της ανάληψης των καθηκόντων του, ο πρωθυπουργός της Τουρκίας δήλωσε με σαφήνεια ότι στο πρόγραμμα της κυβερνήσεώς του περιλαμβανόταν και η ενίσχυση της δημοκρατίας στη χώρα.

Κατά το ταξίδι του αρμόδιου Επιτρόπου στην Τουρκία τον Απρίλιο του 1996, καθώς και κατά την επίσκεψη του πρωθυπουργού της χώρας αυτής στον Πρόεδρο της Επιτροπής τον Ιούλιο του 1996, η Επιτροπή είχε την ευκαιρία να υπογραμμίσει στους Τούρκους συνομιλητές της τη σπουδαιότητα την οποία αποδίδουν, τόσο η ίδια, όσο και το Κοινοβούλιο, στη συνέχιση των μεταρρυθμίσεων που εγκαινιάστηκαν πέρυσι, καθώς και στην υλοποίηση των εξαγγελιών του πρωθυπουργού στον συγκεκριμένο τομέα. Το ίδιο θέμα εθίγη εκ νέου από την Επιτροπή κατά τη συνεδρίαση της μεικτής κοινοβουλευτικής επιτροπής που πραγματοποιήθηκε στην Άγκυρα τον Ιούνιο του 1996.

Η σύντομη διάρκεια του κυβερνητικού συνασπισμού δεν επέτρεψε στον πρωθυπουργό να μετασχηματίσει σε πράξεις τις ιδέες που είχε αναπτύξει προηγουμένως, και δυστυχώς είναι κανείς αναγκασμένος να διαπιστώσει ότι οι πρόοδοι που πραγματοποιήθηκαν κατά το δεύτερο εξάμηνο της περασμένης χρονιάς (τροποποιήσεις του Συντάγματος, μεταρρύθμιση του άρθρου 8 του αντιτρομοκρατικού νόμου, απελευθέρωση φυλακισμένων συνείδησης) δεν συνεχίστηκαν με τον ίδιο ρυθμό.

Η Επιτροπή σκοπεύει να συνεχίσει τον διάλογο επί των θεμάτων αυτών με τη νέα κυβέρνηση που έχει ήδη αναλάβει καθήκοντα στην Άγκυρα.

Εν προκειμένω, η Επιτροπή εκφράζει μεν τη θλίψη της για τον πρόσφατο θάνατο ενός αριθμού κρατουμένων, αλλά πληροφορήθηκε με ικανοποίηση τη λύση που εδόθη προ ολίγου καιρού από τις τουρκικές αρχές στην κρίση την οποία προκάλεσαν οι πολυάριθμες απεργίες πείνας στις τουρκικές φυλακές από τον Απρίλιο του 1996 και μετά.
ΓΡΑΠΤΗ ΕΡΩΤΗΣΗ E-1962/96 υποβολή: Robin Teverson (ELDR) προς την Επιτροπή (16 Iουλίου 1996)

Θέμα: Σπογγώδης εγκεφαλοπάθεια των βοοειδών

Σε συνέχεια της ερώτησής μου Ε-0979/96 ((ΕΕ C 297, 8.10.1996, 59. )), είναι βέβαιη η Επιτροπή ότι όλα τα κρούσματα σπογγώδους εγκεφαλοπάθειας των βοοειδών (ΣΕΒ) που εκδηλώνονται στην επικράτεια της ΕΕ επισημαίνονται με ακρίβεια από τους κτηνοτρόφους και τους αρμόδιους κτηνιάτρους και ανακοινώνονται στις εθνικές αρχές και την Επιτροπή, όπως ορίζει η Οδηγία του Συμβουλίου 82/894/ΕΟΚ ((EE L 378, της 31.12.1982, σελ. 58 ));

Ποια πρακτικά μέτρα έχει λάβει η Επιτροπή για να βεβαιωθεί ότι το ισχύον σύστημα ειδοποίησης λειτουργεί πραγματικά;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

Η σπογγώδης εγκεφαλοπάθεια των βοοειδών (ΣΕΒ) κατέστη δηλωτέα στο πλαίσιο της Κοινότητας με την απόφαση 90/134/ΕΟΚ ((EE L 76, 22.3.1990 ))της Επιτροπής για την τροποποίηση της οδηγίας 82/894/ΕΟΚ ((EE L 378, 31.12.1982 )) του Συμβουλίου. Όλα τα κράτη μέλη επιβεβαίωσαν ότι έθεσαν σε εφαρμογή την απόφαση 90/134/ΕΟΚ. Επιπροσθέτως, η Επιτροπή διεξήγαγε επιμορφωτικές σειρές μαθημάτων σχετικά με την ανίχνευση της ΣΕΒ για εμπειρογνώμονες των κρατών μελών προκειμένου να εξασφαλισθεί ότι οι ικανότητες διάγνωσης είναι επαρκείς σε όλη την Κοινότητα. Η Επιστημονική Κτηνιατρική Επιτροπή κατάρτισε λεπτομερή πρωτόκολλα για την εργαστηριακή διάγνωση της ΣΕΒ.

Η απόφαση 94/474/ΕΟΚ ((EE L 194, 29.7.1994 )) της Επιτροπής προβλέπει ότι οποιοδήποτε ζώο, το οποίο παρουσιάζει κλινικά σημεία της ΣΕΒ κατά τη διάρκεια επιθεώρησης πριν από τη σφαγή να διατηρείται και ο εγκεφαλός του να εξετάζεται για τη διαπίστωση της ΣΕΒ. Όπως και με τις άλλες ζωικές ασθένειες, δεν μπορούν να υπάρξουν εγγυήσεις για ποσοστό ανίχνευσης 100% της ΣΕΒ, λόγω του γεγονότος ότι τα κλινικά σημεία ποικίλλουν, υπάρχουν διάφορες αιτίες για νευρικές διαταραχές και τα ζώα μπορούν να πεθάνουν πριν να εμφανιστούν τα κλινικά σημεία.

Η εφαρμογή των κανόνων σε καθημερινή βάση ανήκει στην αρμοδιότητα των αρχών των κρατών μελών. Η Επιτροπή δεν έχει κανένα λόγω να υποθέσει ότι οι διαγνωσθείσες περιπτώσεις της ΣΕΒ δεν αναφέρθηκαν από τα κράτη μέλη. Δεν υπάρχει πρακτική μέθοδος με την οποία οι διοικήσεις, συμπεριλαμβανομένης και της Επιτροπής, θα μπορούσαν να εξασφαλίσουν ότι όλες οι ύποπτες περιπτώσεις αναφέρονται στις αρχές. Αυτό εναπόκειται στην καλή θέληση των κτηνοτρόφων, η οποία εξαρτάται, τουλάχιστον εν μέρει, από τη διατιθέμενη αποζημίωση σε συνδυασμό με τις ενδεχόμενες κυρώσεις. Τα κράτη μέλη μπορούν να παρέχουν αποζημίωση για την εξάλειψη της ΣΕΒ και μπορούν να ζητήσουν από την Επιτροπή κοινοτική χρηματοδοτική ενίσχυση.
ΓΡΑΠΤΗ ΕΡΩΤΗΣΗ E-1954/96 υποβολή: Hiltrud Breyer (V) προς την Επιτροπή (16 Iουλίου 1996)

Θέμα: Οι συνέπειες της ευρεσιτεχνιακής κατοχύρωσης των ζώων

Ποιές συνέπειες έχει η ευρεσιτεχνιακή κατοχύρωση των ζώων για τις εξαρτώμενες αγορές, όπως εκείνη των φαρμάκων;

Απάντηση του κ. Monti εξ ονόματος της Επιτροπής (11 Οκτωβρίου 1996)

Απαντώντας στην ερώτηση που τέθηκε από το Αξιότιμο Μέλος, η Επιτροπή θεωρεί ότι η ευρεσιτεχνιακή κατοχύρωση των ζώων δεν θα επηρεάσει αρνητικά την αγορά φαρμακευτικών προϊόντων, είτε όσον αφορά τις τιμές των φαρμάκων είτε την ποιότητα είτε την ποικιλία τους. Αντίθετα, η Επιτροπή θεωρεί ότι οι εν λόγω εφευρέσεις θα έπρεπε να ευνοούν την κυκλοφορία στην αγορά νέων φαρμάκων, ιδίως μέσω της δυνατότητας των ερευνητών να μελετήσουν καλύτερα ορισμένες ασθένειες μέσω πειραματόζωων που χρησιμοποιούνται για το σκοπό αυτό.
ΓΡΑΠΤΗ ΕΡΩΤΗΣΗ E-1963/96 υποβολή: Shaun Spiers (PSE) προς την Επιτροπή (16 Iουλίου 1996)

Θέμα: Προβλήματα υγείας πτηνών κρεατοπαραγωγής

Λαμβάνοντας υπόψη τις ανησυχίες που εξέφρασαν διάφορες φιλοζωϊκές οργανώσεις, προτίθεται η Επιτροπή να προτείνει την υιοθέτηση νομοθεσίας η οποία θα υποχρεώνει τις πτηνοτροφικές επιχειρήσεις να θέσουν τέρμα στην τάση διαρκώς ταχύτερης πάχυνσης και θα επιδιώκει την αναστροφή της γενετικής επιλογής, η οποία έχει προκαλέσει προβλήματα υγείας, όπως αδυναμία των κάτω άκρων και ασκήτη, σε πτηνά που προορίζονται για σφαγή σε 6-7 εβδομάδες;

Προτίθεται η Επιτροπή να διαβεβαιώσει ότι τα προβλήματα αυτά, μαζί με τα άλλα προβλήματα υγείας των εντατικά εκτρεφομένων πτηνών, θα ληφθούν υπόψη από την Επιστημονική Κτηνιατρική Επιτροπή, στην ενημερωμένη έκθεσή της σχετικά με τις συνθήκες διαβίωσης των πτηνών πτηνοτροφίας, καθώς και κατά τη διαμόρφωση των προτάσεων για την έκδοση κανονισμού του Συμβουλίου, τις οποίες αναμένεται να υποβάλει η Επιτροπή πρό του τέλους του 1996;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-1963/96 και E-1964/96 (17 Σεπεμβρίου 1996)

Επί του παρόντος δεν υπάρχει κοινοτική νομοθεσία επί του θέματος της φύλαξης και εκτροφής πουλερικών κρεατοπαραγωγής. Η στάση της Επιτροπής στον τομέα αυτό συνίστατο στην στήριξη και την δραστήρια συμμετοχή στις πρωτοβουλίες στο πλαίσιο της ευρωπαϊκής σύμβασης για την προστασία των ζώων κτηνοτροφικών εκμεταλλεύσεων, σύμβαση στην οποία η Κοινότητα αποτελεί συμβαλλόμενο μέρος. Όλα τα κράτη μέλη έχουν επικυρώσει την εν λόγω σύμβαση.

Η μόνιμη επιτροπή της εν λόγω ευρωπαϊκής σύμβασης ενέκρινε σύσταση σχετικά με τις οικόσιτες όρνιθες. Το κείμενο αυτό καλύπτει, μεταξύ άλλων, τα θέματα που ενδιαφέρουν ιδιαίτερα το Αξιότιμο Μέλος του Κοινοβουλίου και ιδίως την ανάπτυξη της επώασης ή των γενετικών κλώνων πουλερικών, που θα εξάλειφαν ή θα μείωναν τα προβλήματα της καλής διαβίωσης των ζώων.

Όσον αφορά την αναφερθείσα από το Αξιότιμο Μέλος του Κοινοβουλίου πρακτική της διατήρησης των εκτρεφομένων πουλερικών σε κατάσταση χρόνιας ατροφίας, η σύσταση στο πλαίσιο της ευρωπαϊκής σύμβασης που αναφέρεται ανωτέρω, προβλέπει ειδικότερα ότι το επίπεδο τροφής για τα πτηνά εκτροφής δεν θα είναι τόσο χαμηλό ώστε να προκαλεί επικίνδυνες καταστάσεις.

Η Επιτροπή εξετάζει επί του παρόντος τον πλέον ενδεδειγμένο τρόπο εφαρμογής της εν λόγω σύστασης στην Κοινότητα.
ΓΡΑΠΤΗ ΕΡΩΤΗΣΗ E-2203/96 υποβολή: Gerardo Fernαndez-Albor (PPE) προς την Επιτροπή (2 Αυγούστου 1996)

Θέμα: Θέση του Συμβουλίου, όσον αφορά την πιθανή δημιουργία Γενικής Γραμματείας της ΚΕΠΠΑ

Πληθώρα πολιτικών προσωπικοτήτων της Ευρώπης έχουν δηλώσει ότι υποστηρίζουν τη δημιουργία μιας Γενικής Γραμματείας της ΚΕΠΠΑ, με το αναγκαίο ειδικό βάρος, η οποία θα αναπτύσσει, υπό την καθοδήγηση του Συμβουλίου, μια δραστηριότητα επί θεμάτων εξωτερικής πολιτικής και πολιτικής ασφάλειας, ανάλογη εκείνης που αναπτύσσει η Επιτροπή σε σχέση με τις κοινοτικές πολιτικές: προσδιορισμός του κοινού συμφέροντος, προτάσεις για τη λήψη αποφάσεων, έλεγχος της εφαρμογής τους και εκπροσώπηση της Ένωσης στις διεθνείς συναντήσεις πο δεν αφορούν το Συμβούλιο.

Η μορφή αυτή θα απαιτούσε τον επαναπροσδιορισμό συγκεκριμένων διεθνών σχέσεων, ιδιαίτερα με την Επιτροπή, ώστε να διατηρηθεί η συνοχή του συνόλου και να αποφευχθεί ένας τεχνητός διαχωρισμός ή ένα σοβαρό σφάλμα συντονισμού μεταξύ της οικονομικής και νομισματικής πολιτικής και της εξωτερικής πολιτικής και πολιτικής ασφάλειας.

θα μπορούσε η Επιτροπή να αναφέρει ποιά είναι η θέση του όσον αφορά την προαναφερθείσα πρόταση, η οποία υποστηρίζεται από πολλές πολιτικές προσωπικότητες της Ευρώπης;

Απάντηση του κ. Van den Broek εξ ονόματος της Επιτροπής (9 Οκτωβρίου 1996)

Στη γνώμη της σχετικά με την προπαρασκευή της διακυβερνητικής διάσκεψης ((Έγγραφο COM (96) 90. )), η Επιτροπή εξέφρασε την άποψη ότι η Προεδρία του Συμβουλίου και η Επιτροπή οφείλουν να μεριμνούν για την αποτελεσματική συνεργασία των δύο οργάνων τα οποία είναι, το καθένα με τον τρόπο του, αρμόδια για την εξωτερική πολιτική της Ένωσης. Για λόγους συνεκτικότητας, συνέχειας και αποτελεσματικότητας, οι συνιστώσες του «διδύμου» αυτού επιβάλλεται οπωσδήποτε να συνεργάζονται μεταξύ τους, από την κατάρτιση των αποφάσεων της κοινής εξωτερικής πολιτικής και πολιτικής ασφάλειας, μέχρι την έκδοση και την εφαρμογή τους.

Μία καλύτερη διάρθρωση θα μπορούσε να επιτρέψει την ενίσχυση του διοργανικού διαλόγου και της συνεκτικότητας της εξωτερικής δράσης της Ένωσης, η οποία προκρίνεται στο άρθρο Γ της Συνθήκης για την Ευρωπαϊκή Ένωση.

Πάντως, η αναγκαία ενίσχυση της γενικής γραμματείας του Συμβουλίου, η οποία αποτελεί πολύτιμο στήριγμα της Προεδρίας, δεν είναι δυνατό να οδηγήσει στη δημιουργία ενός νέου οργάνου. Ο ρόλος της γενικής γραμματείας του Συμβουλίου είναι δυνατό να γίνει αντιληπτός μόνο σε συνάρτηση με τον ρόλο της Προεδρίας του ίδιου οργάνου.

Εξάλλου, η καθιέρωση ξεχωριστής γενικής γραμματείας της κοινής εξωτερικής πολιτικής και πολιτικής ασφάλειας (ΚΕΠΠΑ) υπάρχει ο κίνδυνος να μας επαναφέρει στην κατάσταση της περιόδου προ της θέσης σε ισχύ της Συνθήκης για την Ευρωπαϊκή Ένωση, η οποία οδήγησε στη συγκρότηση ενιαίου θεσμικού πλαισίου της Ένωσης, και δεν είναι δυνατό σε καμία περίπτωση να υποκαταστήσει το «δίδυμο» Προεδρία Συμβουλίου-Επιτροπή, το οποίο εξακολουθεί να έχει πρωταρχική σημασία για τη συνεκτικότητα του συνόλου των εξωτερικών υποθέσεων.
ΓΡΑΠΤΗ ΕΡΩΤΗΣΗ E-0765/96 υποβολή: Νικήτας Κακλαμάνης (UPE) προς το (1 Απριλίου 1996)

Θέμα: Ανθρώπινα δικαιώματα

Στη φετινή ετήσια σύνοδο της Επιτροπής Ανθρωπίνων Δικαιωμάτων των Ηνωμένων Εθνών, η Ευρωπαϊκή Ένωση έχει την πρωτοβουλία να καταθέσει σχέδια ψηφισμάτων που αφορούν την κατάσταση των ανθρωπίνων δικαιωμάτων σε ορισμένες χώρες, όπως το Ιράν, Μυανμάρ, Νιγηρία, Ζαΐρ και Κίνα.

Η Τουρκία είναι η τρίτη χώρα με τους πλέον στενούς δεσμούς με την ΕΕ, χάρις στην τελωνειακή ένωση.

Είναι γνωστό ότι η κατάσταση των ανθρωπίνων δικαιωμάτων στο κράτος αυτό είναι πολύ κακή και συγκρίνεται ευχερώς - αν δεν είναι χειρότερη - με την κατάσταση σε άλλες χώρες, για τις οποίες η ΕΕ παρουσιάζει σχέδιο ψηφίσματος, όπως ανέφερα.

Δεδομένου ότι η κατάσταση των ανθρωπίνων δικαιωμάτων στην Τουρκία είναι χειρότερη στους πρώτους μήνες του 1996 από ότι ήταν το 1995, κι ότι οι λεγόμενες συνταγματικές μεταρρυθμίσεις εκεί δεν αρκούν να καλύψουν τη σοβαρότητα της πραγματικής κατάστασης. Ερωτάται:

1. Επί τη βάσει τίνων κριτηρίων απεφάσισε το Συμβούλιο να παρουσιάσει εφέτος σχέδιο ψηφίσματος για την κατάσταση των ανθρωπίνων δικαιωμάτων στην Τουρκία, στην ομώνυμη Επιτροπή των Ηνωμένων Εθνών;

2. Για ποιό λόγο το Συμβούλιο δεν έχει ποτέ παρουσιάσει ένα σχέδιο ψηφίσματος για τη χώρα αυτή;

3. Μήπως το Συμβούλιο υπολογίζει να παρουσιάσει ένα τέτοιο σχέδιο το προσεχές έτος, αν η κατάσταση των ανθρωπίνων δικαιωμάτων στην Τουρκία εξακολουθεί να είναι κακή;

Απάντηση (19 Νοεμβρίου 1996)

Το Συμβούλιο αποδίδει μέγιστη σημασία στο σεβασμό των ανθρωπίνων δικαιωμάτων σε όλες τις χώρες και εκφράζει την ανησυχία του οσάκις τα δικαιώματα αυτά παραβιάζονται.

Το Συμβούλιο θα ήθελε να επιστήσει την προσοχή του αξιότιμου Μέλους του Κοινοβουλίου στη δήλωση της Προεδρίας κατά την 52η σύνοδο της Επιτροπής Ανθρωπίνων Δικαιωμάτων στο σημείο 10 της ημερήσιας διάταξης. Η δήλωση αυτή γνωστοποιεί στην τουρική κυβέρνηση το βάθος της συνεχιζόμενης ανησυχίας των μελών της ΕΕ σχετικά με ορισμένα ζητήματα που αφορούν τα ανθρώπινα δικαιώματα στην Τουρκία και συμπεριλαμβάνει ορισμένα μέτρα που το Συμβούλιο ελπίζει ότι θα λάβει η τουρκική κυβέρνηση για να βελτιώσει την κατάσταση των ανθρωπίνων δικαιωμάτων.

Το Συμβούλιο δε διστάζει να καταδικάσει τις παραβιάσεις των ανθρωπίνων δικαιωμάτων στις επαφές του με τις τουρκικές αρχές.
ΓΡΑΠΤΗ ΕΡΩΤΗΣΗ E-2117/96 υποβολή: Josι Valverde Lσpez (PPE) προς την Επιτροπή (26 Iουλίου 1996)

Θέμα: Υγειονομικές ευθύνες για τη μετάδοση της νόσου της σπογγοειδούς εγκεφαλοπάθειας των βοοειδών (ΣΕΒ)

Δοθέντος ότι παρήλθε μια ολόκληρη δεκαετία αφότου επισημάνθηκε με βεβαιότητα η ύπαρξη της επιδημίας της σπογγοειδούς εγκεφαλοπάθειας των βοοειδών χωρίς οι «αρμόδιες αρχές» της Μεγάλης Βρετανίας να μπορέσουν να θέσουν υπό έλεγχο την εξάπλωση της επιδημίας αυτής στην ίδια τους τη χώρα αλλά και σε άλλες χώρες της ΕΕ, ερωτάται η Επιτροπή ποιές είναι στη Μεγάλη Βρετανία «οι αρμόδιες αρχές» σε αυτόν τον τομέα και ποιά μέτρα έλαβε η βρετανική κυβέρνηση για την επίσημη διερεύνηση της υπόθεσης και τον επιμερισμό ευθυνών σε διοικητικό και δικαστικό επίπεδο;

Απάντηση του κ. Fischler εξ ονόματος της Επιτροπής (24 Σεπτεμβρίου 1996)

Η αρμόδια αρχή για τα μέτρα όσον αφορά τον έλεγχο της σπογγώδους εγκεφαλοπάθειας των βοοειδών στο Ηνωμένο Βασίλειο είναι η κρατική κτηνιατρική υπηρεσία του Υπουργείου Γεωργίας, Αλιείας και Τροφίμων. Η πρόσφατα συσταθείσα υγειονομική υπηρεσία κρέατος είναι υπεύθυνη για την εφαρμογή ορισμένων μέτρων στα σφαγεία.

Η Επιτροπή δεν είναι ενήμερη σχετικά με οποιαδήποτε επίσημη ενέργεια του είδους που ανέφερε το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ E-1814/96 υποβολή: Roberto Mezzaroma (UPE) προς την Επιτροπή (5 Iουλίου 1996)

Θέμα: Αξιοποίηση και ανάκτηση της αρχαιολογικής, καλλιτεχνικής και πολιτισμικής κληρονομιάς στη Μεσόγειο

Από τα αποτελέσματα που προέκυψαν μετά το πέρας των εργασιών της υπουργικού επιπέδου ευρωμεσογειακής συνόδου που διοργανώθηκε προσφάτως στη Μπολόνια σχετικά με την πολιτισμική κληρονομιά διαπιστώθηκε ρητώς μία ευρωμεσογειακή προοπτική αντίθετα προς την ανέκαθεν διατυμπανιζόμενη ευρωκεντρική πολιτισμική θεώρηση η οποία, αναμφίβολα, δεν αποτελεί θετικό προοίμιο για τον διάλογο ανάμεσα στις χώρες που βρέχονται από τη Μεσόγειο, τον οποίον πάντοτε όλοι επιθυμούσαν.

Λαμβάνοντας υπόψη τα κοινά πολιτισμικά προβλήματα που συνδέουν τις μεσογειακές χώρες μεταξύ τους σχετικά με την ανάκτηση, τη διατήρηση, την προστασία και την αξιοποίηση των πολιτισμών χιλιετηρίδων οι οποίοι αποτελούν την κοινή και παγκόσμια κληρονομιά της ανθρωπότητας, ποιές πρωτοβουλίες προτίθεται να λάβει η Επιτροπή για να προωθήσει, ιδίως σε ό,τι αφορά τον κεντρικό τομέα της αρχαιολογίας, την ανάκτηση και τη διατήρηση της κληρονομιάς του παρελθόντος σε στενή διασύνδεση με την πολιτιστική ταυτότητα των λαών του σήμερα;

Απάντηση του κ. Oreja εξ ονόματος της Επιτροπής (13 Σεπτεμβρίου 1996)

Η διαφύλαξη και η αξιοποίηση της αρχαιολογικής κληρονομιάς ήταν ένα από τα κύρια θέματα που συζητήθηκαν κατά την ευρωμεσογειακή σύνοδο που διοργανώθηκε στη Μπολόνια. Κατά τη διάρκεια των προπαρασκευαστικών συνεδριάσεων που έγιναν στην Αρλ, στο Βερολίνο και στο Αμμάν καθώς και στη Μπολόνια έγιναν πολλές συγκεκριμένες προτάσεις για δράσεις στον εν λόγω τομέα. Αφορούσαν τόσο την ευρωμεσογειακή συνεργασία για τη διαφύλαξη και την αποκατάσταση της αρχαιολογικής κληρονομιάς, τη μεταφορά τεχνογνωσίας, την τελειοποίηση των επαγγελματιών στον τομέα της κληρονομιάς, τη δημιουργία κοινών συστημάτων πληροφόρησης και επικοινωνίας, όσο και την ευαισθητοποίηση των αρχών και του ευρύτερου κοινού σχετικά με τις αξίες της πολιτιστικής κληρονομιάς, περιλαμβανομένου και του σχολικού τομέα. Η Επιτροπή, τηρώντας την αρχή της επικουρικότητας, θα υποστηρίξει τις πιο ελπιδοφόρες πρωτοβουλίες των κρατών μελών και των χωρών που βρίσκονται γύρω από τη Μεσόγειο στον τομέα αυτό.

Εξάλλου, η Επιτροπή θα ήθελε να επισημάνει ότι, στο πλαίσιο των προπαρασκευαστικών εργασιών που ξεκίνησαν το 1996 για την εφαρμογή του προγράμματος Raphaλl, ένα από τα κύρια θέματα της εργασίας ήταν η διαφύλαξη και η αξιοποίηση της ευρωπαϊκής αρχαιολογικής κληρονομιάς. Αυτή η πρότυπη ενέργεια ήταν ανοικτή για τη συμμετοχή των συνδεδεμένων χωρών της Κεντρικής και Ανατολικής Ευρώπης, της Κύπρου και της Μάλτας καθώς και για τη συνεργασία με άλλες τρίτες χώρες που έχουν συνάψει συμφωνίες σύνδεσης και συνεργασίας με την Κοινότητα οι οποίες περιλαμβάνουν πολιτιστικές ρήτρες.